L-aħħar stħarriġ tal-Ewrobarometru dwar il-kooperazzjoni għall-iżvilupp juri li kważi disa' minn kull għaxar ċittadini tal-UE jistqarru li huwa importanti li jkun hemm sħubijiet ma' pajjiżi barra mill-UE biex jonqos il-faqar. Il-pandemija dinjija ma taffietx l-appoġġ taċ-ċittadini għall-ħidma li l-UE twettaq fil-qasam tal-iżvilupp internazzjonali u r-riżultati jikkonfermaw tendenza stabbilita sew fis-snin reċenti, jiġifieri l-kooperazzjoni mal-pajjiżi sħab tibqa' waħda mill-politiki tal-UE l-aktar perċepita b'mod pożittiv. Il-Kummissarju għas-Sħubijiet Internazzjonali, Jutta Urpilainen, ikkummentat hekk dwar ir-riżultati: “Il-COVID-19, bħar-raġġi X, kixfet dgħufijiet bħalma huma l-inugwaljanzi, u fl-istess ħin reġgħet uriet kemm hija effettiva l-kooperazzjoni multilaterali biex jiġu indirizzati l-isfidi globali bħat-tibdil fil-klima u t-telfien tal-bijodiversità. Jiena kuntenta b'dawn ir-riżultati ferm pożittivi li jirriflettu l-aqwa valuri Ewropej: l-ispirtu ta' solidarjetà dinjija anki meta għaddejjin minn żminijiet diffiċli. Kuntenta wkoll li n-nies jifhmu kemm għall-UE hija importanti Afrika li tkun prosperuża, paċifika u reżiljenti, u li ż-żgħażagħ huma l-aġenti tal-bidla u s-sħab essenzjali tagħna.” Is-saħħa tieħu l-ewwel post fil-lista tal-isfidi l-aktar urġenti Wieħed mir-riżultati prinċipali tal-istħarriġ juri li żdied it-tħassib dwar is-saħħa, fejn 36 % identifikawha bħala l-iktar sfida urġenti għall-futur tal-pajjiżi li qed jiżviluppaw, ħames punti aktar mill-2019. F'kuntest fejn it-tħassib pubbliku dwar il-COVID-19 dejjem qed jiżdied, l-UE attwalment qed tiffoka fuq it-tilqim taċ-ċittadini tagħha u fuq l-isforzi internazzjonali għat-tilqim fid-dinja billi kkontribwiet b'mod sostanzjali għall-COVAX u ffinanzjat minn qabel il-produzzjoni tal-vaċċini li qed jiġu esportati lejn 34 pajjiż. L-UE qed issaħħaħ ukoll is-sistemi tas-saħħa filwaqt li tkompli tibni fuq il-pakkett ta' rispons dinji ta' Tim Ewropa li jammonta għal €40 biljun biex tappoġġa lill-pajjiżi sħab milquta mill-pandemija. It-tieni sfida l-iktar urġenti msemmija tinkludi l-edukazzjoni (35 %), il-paċi u s-sigurtà (32 %) u t-tkabbir ekonomiku u l-impjiegi (29 %). Madwar kwart ta' dawk li rrispondew semmew l-ilma u l-miżuri sanitarji (27 %), id-demokrazija u d-drittijiet tal-bniedem (26 %), u s-sigurtà tal-ikel u l-agrikoltura (24 %). Fil-biċċa l-kbira ċ-ċittadini tal-UE jaqblu (88 %) li l-UE għandha tindirizza t-tibdil fil-klima u l-effetti tat-tibdil fuq il-pajjiżi li qed jiżviluppaw, filwaqt li 77 % ferm jaqblu li waħda mill-prijoritajiet ewlenin tal-UE għandha tkun il-ġlieda kontra l-faqar, u 61 % huma tal-fehma li l-politika ta' żvilupp tal-UE għandha tiffoka wkoll fuq it-tnaqqis tal-inugwaljanzi fil-pajjiżi li qed jiviluppaw. Madwar terz ta' dawk li rrispondew (34 %) jaħsbu li l-politika ta' żvilupp tal-UE għandha tiffoka biss fuq għajnuna biex il-pajjiżi li qed jiżviluppaw isaħħu l-ekonomiji tagħhom. Appoġġ konkret għar-relazzjonijiet mal-Afrika Dwar ir-relazzjonijiet mal-Afrika, aktar minn erbgħa minn kull ħames ċittadini tal-UE (81 %) jgħidu li l-UE għandha ssaħħaħ is-sħubijiet tagħha mal-Pajjiżi Afrikani biex toħloq l-impjiegi u tiżgura żvilupp sostenibbli fiż-żewġ kontinenti. Dan ir-riżultat jimxi id f'id mal-komunikazzjoni konġunta tal-UE “Lejn Strateġija Komprensiva mal-Afrika”, u mal-ħames sħubijiet li l-UE pproponiet. Iż-żgħażagħ għandhom rwol importanti x'jaqdu L-istħarriġ ta' din is-sena ffoka speċifikament fuq l-opinjonijiet li jirrigwardaw iż-żgħażagħ fil-pajjiżi li qed jiżviluppaw biex jiġu indirizzati: i) l-isfidi ambjentali u, ii) l-isfidi ekonomiċi u soċjali. L-istħarriġ ta' din is-sena staqsa lir-rispondenti jekk jaħsbux li ż-żgħażagħ fil-pajjiżi li qed jiżviluppaw għandhomx sehem importanti biex jiġu indirizzati l-isfidi ambjentali f'dawn il-pajjiżi li qed jiżviluppaw. Ir-riżultati juru li disgħa minn kull għaxar ċittadini tal-UE (90 %) jaqblu li ż-żgħażagħ huma importanti biex jiġu indirizzati l-isfidi ambjentali fil-pajjiżi li qed jiżvilupaw, u 91 % jaħsbu li ż-żgħażagħ huma kruċjali biex jiġu indirizzati l-isfidi ekonomici u soċjali fil-pajjiżi li qed jiżviluppaw. Għal aktar informazzjoni Hawnhekk għandek issib, għall-Istati Membri kollha tal-UE, l-iskedi informattivi speċifiċi għall-pajjiżi bil-lingwa nazzjonali tagħhom kif ukoll l-iskedi informattivi dwar ir-riżultati ġenerali tal-UE u dwar iż-żgħażagħ bħala grupp speċifiku.